En beboer på Korsgade i Vrå fik sig søndag middag en ordentlig forskrækkelse. Nordjyllands Politi dukkede nemlig uanmeldt op på hans bopæl. Politiet var på stedet for at anholde en person, der bor i stueetagen. Man havde derfor sat betjente både ved fordøren og bagdøren, så personen ikke kunne stikke af. Overboen så dog politiet ud af vinduet. Den 20-årige mandlige overbo blev så forskrækket over omringningen af hans hus, at han valgte at smide en klump hash, som han var i besiddelse af ud af sit vindue. - Det var lige før vores kollega, der stod under vinduet i baggården, var blevet ramt i hovedet af klumpen, siger Vagtchef Frank Liltorp. Den 6,9 gram tunge hashklump fik politiet til at aflægge overboen et besøg, efter de var færdige med deres ærinde hos underboen.

Opsummering:
Da Nordjyllands Politi søndag middag ville anholde en mand i Vrå, blev hans overbo så bange, at han smed en klump hash ud af vinduet.